Document ID: /roh_data/filtered/fineweb-2-filterrobots_roh.jsonl.gz/17585

Tar las elecziuns da la regenza dals 10 da zercladur èsi necessari da dumbrar anc ina giada las vuschs. La differenza tranter ils candidats Jon Domenic Parolini (PBD) e Walter Schlegel (PPS) è stada uschè pitschna che la lescha davart ils dretgs politics en il Grischun pretenda ina nova dumbraziun da las vuschs.
Cunquai che Jon Domenic Parolini ha survegnì 15'904 vuschs e Walter Schlegel 15'836 vuschs è la differenza da vuschs stada 68 – quai ch'è cler sut la limita da 0,3%. Era sin basa dals protocols che las vischnancas han gì da trametter a la chanzlia statala, è la differenza restada sut questa limita.
Controllar tut ils cedels – dumbrar mo vuschs dals 2 candidats
Mesemna suentermezdi cumenzan las radund 25 persunas a dumbrar tut ils cedels da votaziun. Controllads vegnan tuts, era quels declerads nunvalaivel. Silsuenter vegn dumbrà las vuschs – però mo questas da Jon Domenic Parolini e da Walter Schlegel.
L'emprima giada da dumbrar suenter ina elecziun
Ils candidats dastgan – sch'i vulan – assister a la dumbraziun. Cura che la dumbraziun vegn ad esser finida, n'è anc betg cler, cunquai ch'igl è l'emprima giada en il Grischun ch'igl è da dumbrar anc ina giada ils cedels suenter ina elecziun. La chanzlia statala na quinta betg da pudair publitgar ils resultats definitivs avant venderdi.
Lescha davart dretgs politics GR
Sche la differenza dal resultat total provisoric d'ina elecziun u d'ina votaziun che vegn eruì importa tranter l'ultima persuna elegida e l'emprima persuna betg elegida respectivamain tranter las vuschs affirmativas e las vuschs negativas main che 0,3 pertschient da las vuschs valaivlas consegnadas, sto succeder d'uffizi ina verificaziun dal scrutini.
RR novitads 10:00